Ægteparret Preben og Margit Wiberg på 79 og 77 år sætter sig en smule besværet ned i deres sofa.

- Madlavning og rengøring. Det er nok de to værste ting, fordi vi kan jo ikke lave mad, siger Preben Wiberg og trækker vejret tunget, inden han fortsætter:

- Og rengøring. Altså jeg prøver at støvsuge. Men det kan ikke være rigtigt, at jeg skal være flere uger om at blive færdig, fordi jeg ikke kan trække vejret. Det tog mig 2,5 time i går lige at støvsuge et lille område.

Preben Wiberg har problemer med at trække vejret og lider af søvnapnø, kronisk træthed og hjerteflimmer. Margit Wiberg har knogleskørhed, er krumrygget og er så dårligt gående, at hun må bruge stok i hverdagen.

Hvad er en svag ældre? Svage ældre er i VIVE's rapport defineret som en hjemmeboende ældre i alderen 67-87 år, der ikke er i stand til at udføre én eller flere af følgende hverdagsopgaver uden hjælp: At gå på trapper

At gå udendørs

At gå omkring i hjemmet

At vaske sig/gå i bad

At tage tøj eller sko af og på

At købe ind/bære varer hjem

At klippe tånegle Kilde: VIVE - Det Nationale Forsknings- og Analysecenter for Velfærd

Både Preben og Margit Wiberg er det, som Det Nationale Forsknings- og Analysecenter for Velfærd (VIVE) betegner som svage ældre i en ny rapport.

Når man kigger rundt i ægteparrets hjem, er det ikke svært at spotte støv og snavs, og ifølge parrets to døtre er der kun blev støvsuget to gange, siden Preben og Margit Wiberg flyttede ind for et halvt år siden i august 2018.

Alligevel fik ægteparret fra Ølstykke nej til hjælp med rengøringen, da de søgte for fire månder siden hos Egedal Kommune, som Ølstykke ligger under. Kommunen mente, at parret var i stand til at klare sig selv.

- Hun kunne jo godt se, at Margit ikke var for kvik længere. Men så sagde hun, at jeg sagtens kunne gøre rent – om jeg så er én eller to uger om det, er de ligeglade med. Så vi kunne ligeså godt glemme alt om hjælp, fortæller Preben Wiberg om det møde, han havde med kommunens visitator i oktober.

Hvordan har du det med det?